September | 2018 | Bo-Karoo
Posted on September 16, 2018 by Leonette Smit
Vrou-alleen trap Leonie Yendall per fiets deur die Noord-Kaap op pad Grahamstad toe. 'n Roete wat haar terugneem na haar wortels en na die gebied waar sy grootgeraak het.
Ek ontmoet haar by Doupie en Elize Oberholzer waar sy vanaand oorstaan. Wat 'n indrukwekkende vrou! Sy is eintlik, behalwe dat sy 'n opperste avonturier is, 'n nguniboer in vennootskap met haar man naby Grahamstad. Geen uitdaging, lyk my, is vir haar te groot nie.
Agt dae gelede val sy in die pad by Grootdrink. Sy het pas die Visrivier saam met 'n paar vriendinne gestap. Op pad terug laai haar stapmaters haar met fiets en al af by Grootdrink vanwaar sy haar toer begin.
Van Grootdrink na Groblersdal. Daarvandaan na Boegoebergdam waar sy op die plaas Zeekoebaart oorbly vir nog 'n dag. Dan tot by Marydale waar sy eers na sononder die dorpie bereik. Vanaf Marydale tot op die plaas Gelukspan, toe tot op De Naawte en vandag tot op Vanwyksvlei.
Haar fiets, Die Mamba, is spesiaal vir die grondpad van die Noord-kaap opgebou. Alles ry sy saam – tent, slaapgoed, water, proviand, klere. Alles wat moet laai, laai ook deur 'n dinamo op die fiets sodat sy nooit sonder selfoon is nie.
Waar sy kom, staan sy oor. Wie ook al slaapplek aanbied, daar slaap sy, ongeag ras, kleur of stand. So kom sy doodmoeg in Marydale aan. Uit die donkerte kom Jerome en bied slaapplek by sy ma se huis aan waar sy 'n salige nagrus geniet.
In Marydale bied Moira hierdie kamertjie aan waar Leonie kon oornag
Geen vasgestelde afstand per dag nie. Soos die weer en die Gees haar lei, so pas sy aan. Een dag is dit 58km, die volgende 38km, dan weer 'n hengske 75km. Of sy staan bloot 'n dag oor en kuier net. Dis alles deel van haar toerervaring.
Leonie is gesiggestremd. Sy ly aan gloukoom maar laat haar nie daardeur onder kry nie. Sy het 'n spesiale toepassing op haar foon wat haar help lees en waarmee sy alles doen – foto's neem, internet, daaglikse inskrywings op fb, die werke.
Voorheen het sy wel al saam met groepe fietstoere onderneem. Maar sy verkies die solo-idee, waar sy kan stop om 'n toneeltjie wat haar opval, te kan afneem sonder dat dit iemand anders se spoed breek. Op dié manier mis sy niks – nie 'n kostelike naambord of 'n medereisiger of 'n interessante karakter nie.
Piet en Alida Tieties van De Naawte
Leonard en Anna met hulle kinders op reis tussen Marydale en Vanwyksvlei
De Bruynsrus se toegangshek
Mag jy kosbare nuwe kennisse opbou op jou soloreis deur die Karoo. En mag jou reis verder een van groot hoogtepunte in jou lewe wees. Bon voyage!